“SERIOUS LIABILITY” o Βαρουφάκης! | Mikrometoxos.gr
“SERIOUS LIABILITY” o Βαρουφάκης!
28.04.2015 10:27 Θέλει να πρωτοτυπήσει ο κ. Τσίπρας ως πρωθυπουργός και να τηρήσει τις προεκλογικές του δεσμεύσεις. Είναι πατριώτης, ζητά συστράτευση και αγωνίζεται να διαλύσει το καθεστώς επιτροπείας. Το σχέδιό του για όλα αυτά, για να κερδίσουμε περισσότερα από τους εταίρους μας, είναι να δανειστούμε λεφτά για να μεγαλώσουμε το κράτος, ν’ ανοίξουμε την ΕΡΤ και για να δίνουμε κολατσιό εκατομμυρίων ευρώ στους Φωτόπουλους της ΔΕΗ.
Μετά και από τη χθεσινή συνέντευξη του νεαρού πρωθυπουργού, κατέστη σαφές ότι η φιλοσοφία “καφενείου” του Φλαμπουράρη (“ρε οι ξένοι μάς έχουν ανάγκη σου λέω…μην ψαρώνεις, στο τέλος θα υποχωρήσουν”) καθορίζει τη διαπραγματευτική γραμμή της χώρας.
Η χειρότερη διαπίστωση όμως είναι ότι ο Τσίπρας επέμεινε να διαπράττει το αρχέγονο σφάλμα των πολιτικών -κυρίως της αριστεράς- , να βγάζει δηλαδή τη νύχτα – μέρα! Μάς είπε δηλαδή, ότι βρήκε “καμμένη γη”, ότι τα ταμεία ήταν άδεια, ότι η Μέρκελ σκέφτεται να συμφωνήσει με τις προτάσεις μας, ότι οι σχέσεις με τους Αμερικανούς δεν διαταράχθηκαν και πως παραμένουν άριστες και ότι η ρύθμιση για τον Ξηρό δεν ήταν φωτογραφική! Η βόμβα όμως έπεσε όταν αποκάλεσε “asset” για την κυβέρνηση ( και για τη χώρα φαντάζομαι) τον Ιωάννη Βαρουφάκη!
Πριν από λίγες ημέρες, δείπνησα με δύο φίλους, ειδικούς στην ελληνική κρίση. Ο ένας είναι υψηλότατο στέλεχος των Financial Times, ο άλλος είναι πολιτικός επιστήμων, στέλεχος πολυεθνικής συμβουλευτικής, με περιοχή ευθύνης του την Ελλάδα, την Κύπρο και τη Βουλγαρία. Αφού μου έθεσαν τις αναμενόμενες ερωτήσεις (π.χ. τι σκέφτεται ο λαός γι αυτό το χάος, τι σκέφτεται η κυβέρνηση, κλπ), κατέληξαν γρήγορα στο φλέγον θέμα: Τι θα γίνει με τον Βαρουφάκη;
Μου εξήγησαν ότι δεν είναι απλά ένα “τσίρκο” όπως εγώ τον περιέγραψα αλλά πως πρόκειται για “serious liability” για τη χώρα! Σταμάτησα αμέσως την πλάκα και τους ρώτησα για ποιο λόγο χρησιμοποίησαν μια τόσο βαριά φράση. Μου περιέγραψαν λοιπόν την εξής σκηνή: Πριν από 3 εβδομάδες, ο Βαρουφάκης πήγε στην Ουάσινγκτον για να συναντήσει τη Λαγκάρντ. Όταν έφτασε στο κτίριο του ΙΜF προσπάθησε να εισέλθει χωρίς να δείξει την ειδική κάρτα εισόδου, γιατί την είχε ξεχάσει στο ξενοδοχείο. Τότε άρχισε τρελό καυγά με τους υπεύθυνους ασφαλείας, ουρλιάζοντας “Do you know who I am?”. Το αποτέλεσμα της γελοίας συμπεριφοράς του ήταν να χάσει 23 από τα 30 λεπτά του ραντεβού με τη Λαγκάρντ. Έπεισε όμως τους φρουρούς ότι τελικά ήταν ο υπουργός οικονομικών της Ελλάδος…
Αυτό είναι το μεγάλο asset. Να το χαιρόμαστε!
O Eίρων